**EMLÉKEZTETŐ**

**Tehetséggondozási Tanács ülése**

**Időpont:** 2019. december 12. 14:00

**Helyszín:** Tanári Klub (Szerb u. 21-23. I. emelet)

**Jelen vannak:** Zentai László, Nagy Marianna, Berencsi Andrea, Nagy Balázs, Horváth Ákos, Nagy Tamás, Vitályos Gábor Áron, Kürti Jenő, Milánkovich András, Rémai Martin, Lehmann Miklós, Makovics Gábor, Szigeti Balázs, Fejes Richárd, Kührner Lászó, Lénárt Krisztina, Megyesi Janka

Zentai László rektorhelyettes úr köszönti a megjelenteket, megállapítja, hogy a tanács határozatképes majd ismerteti a napirendet. A napirendi pontokat a Tanács egyhangúlag elfogadja.

Napirend pontok:

1. Beszámoló a Tehetséggondozási Alapból finanszírozott őszi képzésekről

Előterjesztő: Megyesi Janka

Megyesi Janka elmondja, hogy a tavaszi Service Design workshop eredményei alapján ebben a félévben a szokásos csatornákon kívül Neptun-üzenetben is kiküldte a képzésekről szóló hirdetést a hallgatóknak, így jelentős volt a túljelentkezés, ezért a tervezetten felül 3 extra alkalmat is szervezett a 3 legfontosabb TDK felkészítő képzésből. A nyáron benyújtott NTP-HHTDK pályázat miatt az abban tervezett 2×20 órás (a szokásos négyféle képzést tartalmazó) képzéscsomagnak megfelelően hirdették meg a Kutatást segítő és TDK felkészítő kurzusokat, amelyet kiegészítettek 2 gyakorlati prezentációkészítés órával. Ezek mellett újra volt angol nyelvű *Presentation Skills and Poster Making* tréning egy alkalommal, valamint a tavaszi félévben bevezetett, a tudománykommunikációt is gyakoroltató *Liftbeszéd tréning* 2 alkalommal. A visszajelzéseket figyelembe véve újabb kommunikációs képzéssel bővült a választék: az *Érveléstechnika tréning* 2 alkalommal a védési és vizsgaszituációkra készítette fel a hallgatókat. A képzésekre jelentkezők száma összesen 354 volt ebben a félévben, közülük (bizonyos esetekben a képzés jellegéből fakadó létszámkorlátozás miatt) 171 fő vett részt az órákon.

Lénárt Krisztina tájékoztatja a Testületet, hogy az OTO által benyújtott NTP-HHTDK pályázat ezúttal nem nyert, és kéri, hogy a hasonló pályázatot nyert karok küldjék el a beadott pályázati anyagukat az OTO-nak, hogy megismerhessék a tartalmukat

Megyesi Janka ismerteti a tavaszra vonatkozó terveket: a szokásos TDK felkészítő és kommunikációs képzések mellett több angol nyelvű képzést, az *Irodalomkutatás* helyett *Hogyan írjak beadandót/szakdolgozatot?* c. képzést (hasonló tartalommal), valamint egy új, *Hallgatói pályázatírás* tréninget szerveznek majd, amely az Utazási pályázat és az ÚNKP pályázat írására fókuszál.

Megemlíti továbbá az ELTEfeszten való sikeres szereplést, ahol 3 OTDK helyezett hallgató bevonásával minden eddiginél több (105) résztvevővel beszélgettek a TDK működéséről, a tehetséggondozáshoz kapcsolódó képzésekről és pályázatokról.

2. Tájékoztató az utazási pályázattal kapcsolatos történésekről

Előterjesztő: Megyesi Janka

Megyesi Janka tájékoztatja a Testületet arról, hogy személyi változások miatt a 2019. tavaszi támogatások kifizetése és a szerződéskötés megrekedt szeptembertől, és a kifizetési folyamat egyszerűsítésének érdekében felmerült, hogy a hallgatók ösztöndíjban kaphassák meg a jövőben a megítélt támogatást. A tervek szerint az elmaradt tavaszi kifizetések is ebben a formában valósulnának meg. Az újítás elfogadtatása azonban hosszadalmas folyamat (az ösztöndíj Tehetséggondozási Alapból való fizetése adóügyi problémákba ütközött), így csúsztak a kifizetések. Aki aláírta és beküldte a szerződését, annak a teljes megítélt összeg, illetve maradvány végül átutalásra került december 6-án. A pályázat felülvizsgálata során az oktatók kifizetésével kapcsolatban kiderült, hogy nem egyértelmű, milyen jogcímen kaphatják meg a leadott számláik ellenében a támogatást. Az ügy még megoldásra vár, így a tavasszal támogatást elnyert 4 oktató kifizetését elhalasztották.

A megváltozott pályázati feltételeknek megfelelően új pályázati kiírás és adatlap készült, amelyet november 18-án tettek közzé és a teljes tanévre szól, 2020. május 15-éig folyamatosan lehet benyújtani a pályázatokat. Készül a támogatási szerződés új online adatlapja, valamint az ÁSZF is. Az első bíráló bizottsági ülés január elején esedékes.

3. Tájékoztató az ÚNKP dologi keretének felhasználásáról, és megbeszélés a témavezetők összefogásának lehetőségeiről

Előterjesztő: Lénárt Krisztina

Lénárt Krisztina elmondja, hogy kiküldték dologi kereteket tartalmazó táblázatokat a tanácstagoknak, és felhívja a figyelmet arra, hogy az ÚNKP Egyetemi működési szabályzatban benne van, hogy ha nem költik el az egész dologi keretet, akkor a kari bizottság elnöke (aki a TDK kari felelős) dönt a maradék felhasználásáról. Rendelkezésre áll egy lista a dologi keretekkel foglalkozó kari munkatársakról, hozzájuk lehet fordulni információért. Felveti, hogy a témavezetők (300 fő) tájékoztatására lehetne szervezni az ÚNKP költségkeret terhére valamilyen alkalmat, például egy workshopot. Ez az alkalom lehetne az ÚNKP konferencia előtti vagy utáni napon. Nagy Tamás megkérdezi, hogy össze lehetne-e kötni ezt az eseményt a doktoris témavezetők tájékoztatásával. Lénárt Krisztina szerint igen, erre tekintettel fogják összeállítani a programot. Horváth Ákos felveti, hogy a potenciális témavezetőket is meg lehetne hívni erre az eseményre. Nagy Marianna szerint érdemes lenne tisztázni, ki a témavezetett, és megemlíti a ”Tehetséggel fel!” pályázók témaválasztásaival kapcsolatos problémát. Szerinte hasznos lenne, ha a karok láthatnák a beérkezett témákat, mielőtt a minisztériumhoz eljutnának. Horváth Ákos szerint jó lenne, ha a témavezetővel való egyeztetés után a pályázóknak lehetőségük lenne témát változtatni. Nagy Marianna megemlíti, hogy a szeptember 20-ai Kutatási terv leadási és ezzel együtt témaváltoztatási határidő nem életszerű. Horváth Ákos úgy gondolja, hogy a félév végéig vagy november 1-jéig lenne jó határidőt adni a témacím változtatására. Zentai László biztosítja a Testületet arról, hogy a támogató felé jelzik majd ezt a javaslatot, Lénárt Krisztina pedig elmondja, hogy az újonnan jelentkező pályázókat - különös tekintettel a ”Tehetséggel fel!” pályázókra - azonnal a karokhoz, illetve témavezetőkhöz fogják irányítani a jövőben.

A pontozással kapcsolatban Lénárt Krisztina tájékoztatja a Testületet, hogy az OTDK részvételért és helyezésekért továbbra is plusz pont jár, valamint a nemzetközi versenyeken való szereplésért is, a pontszámokat előre kiszámíthatóvá kell majd tenni. Nagy Marianna szerint a különdíjakat is kellene értékelni, Nagy Balázs pedig javasolja, hogy a publikáció is számítson, differenciáltan nézzék a doktori iskolás pontszámítást (itt a publikáció súlya nagyobb legyen) és az alap-, illetve mesterképzésben résztvevőkét. Lénárt Krisztina szerint az átlátható pontozást a működési szabályzatba bele kell foglalni, Zentai László össze fog hívni ezzel kapcsolatban egy külön gyűlést, amelynek az időpontja a kiírás megjelenésének tervezett időpontjától függ majd.

Lénárt Krisztina arról is tájékoztatja a Testületet, hogy Open Science képzéseket terveznek az ösztöndíjasok számára, amihez előzetes felmérést készítenek az érdeklődési körökről.

4. TDK versenyekkel kapcsolatos egyeztetés

Előterjesztő: Lénárt Krisztina

Lénárt Krisztina elmondja, hogy az akkreditációs dokumentáció készítéséhez éves bontás kellett a TDK versenyekről, de ez az információ nem állt rendelkezésre, ezért kéri a TDK felelősöket, hogy küldjék el ezeket az adatokat. Horváth Ákos javasolja, hogy az EHÖK készítsen táblázatokat erről, Nagy Marianna és Nagy Balázs hozzáteszi, hogy összefoglaló táblázatok és számadatok nekik sincsenek, az OTDK-hoz a kari, adott tanévhez köthető jegyzőkönyveket használják.

Lénárt Krisztina megemlíti, hogy az ÚNKP-soknak részt kell venni a kari TDK versenyeken és kérdezi, hogy lesznek-e ilyenek most a tavaszi félévben. Hozzáteszi, hogy az ösztöndíjasoknak nem feltétlenül a témavezetőjük egyetemén kell részt venni a TDK versenyen. (De ez nem életszerű.) Horváth Ákos szerint témabemutató dolgozatokkal is részt vehetnek a TDK-n, ez megoldás lehetne az ÚNKP-sok számára. Ebben Nagy Tamás is egyetért. Nagy Marianna szerint az ösztöndíjasok kötelezettségeit leíró szövegben úgy kellene fogalmazni, hogy *bemutatniuk* kella TDK-n a kutatásukat, nem pedig versenyen részt venni, a *verseny* szót ki kellene húzni a szövegből.

5. A Tehetséggondozási Alap 2020. évi költségvetési tervei

Előterjesztő: Lénárt Krisztina

Lénárt Krisztina tájékoztatja a Testületet, hogy a 2019-es elszámolást emailben küldik meg, majd ismerteti a 2020-as költségvetési tervet. Megemlíti, hogy a Pro Ingenio oklevél díjának emelése jó lenne, ha bekerülne rektori-kancellári egyeztetésre. Nagy Marianna érdeklődik, hogy amennyiben az operatív feladatokra szánt összeg nem kerül felhasználásra, átcsoportosítható-e az utazási pályázatba. Lénárt Krisztina szerint igen. Zentai László elmondja, hogy a szenátus április-május táján fogadja el a 2020. évi költségvetést, de Kancellár úr azt javasolta, hogy erre korábban kerüljön sor.

A Tehetséggondozási Alap 2020. évi költségvetését a Testület megszavazza.

6. A következő félévi tanácsülés időpontja

Lénárt Krisztina tájékoztatja a Testületet, hogy a következő két időpont közül lehet majd választani a Doodle szavazáson: 2020. május 19. kedd 10:00 és május 25. hétfő 14:00.

7. Egyebek

Milánkovich András jelzi, hogy a Bibó István Szakkollégium az ELTEfesztre idén nem kapott meghívást. Lénárt Krisztina elmondja, hogy Báli Bernadettet kell majd emlékeztetni, hogy ügyeljen erre a 2020-as fesztivál szervezésekor.

Egyéb napirendi pont, kérdés, hozzászólás nincs, ezért Zentai László az ülést berekeszti.